## Les Arts inicia la seua programació dedicada al Barroc amb William Christie i Les Arts Florissants

*** El músic i la seua formació reivindiquen la figura de Marc-Antoine Charpentier amb un programa dedicat a l’artista francés
* En versió semiescenificada i amb les veus de Le Jardin des Voix, interpreten *Les arts florissants* i *La descente d’Orphée aux enfers***

El Palau de les Arts Reina Sofia inicia, el 25 d’octubre, la seua programació dedicada al Barroc i a la música antiga amb William Christie i Les Arts Florissants, amb un programa doble dedicat a Marc-Antoine Charpentier, en la Sala Principal, a les 19:00 hores.

El clavecinista, director d’orquestra, musicòleg i professor, reconegut com un dels màxims artífexs de la recuperació del repertori francés en els grans escenaris, proposa una tornada als orígens de la seua formació, Les Arts Florissants, amb dos peces clau en la seua història.

En la seua quinta visita a Les Arts, Christie dirigix *Les arts florissants*, peça al·legòrica que dona nom al seu conjunt, *ensemble* de referència en la interpretació de música barroca i clàssica amb instruments antics, i *La descente d’Orphée aux enfers*, una de les xicotetes grans òperes del Barroc francés.

Amb un elenc integrat pels intèrprets de Le Jardin des Voix, la seua prestigiosa acadèmia dedicada a la formació de jóvens talents, i en una versió semiescenificada concebuda per Marie Lambert-Le Bihan i Stéphane Facco, amb coreografia de Martin Chaix, Christie proposa una vetlada amb la qual celebrar i reivindicar l’elegància, l’expressivitat i la genialitat de Marc-Antoine Charpentier, un dels grans compositors del s. XVII a França.

Les Arts recorda que les entrades per al concert de William Christie i Les Arts Florissants es poden adquirir a través dels diferents canals de venda del teatre: taquilles, la línia de venda 96 197 59 00 i la web de [Les Arts](http://www.lesarts.com).

Fecha: 24/10/2025